KIRJALLINEN KYSYMYS E-0209/03 esittäjä(t): Joan Vallvé (ELDR) komissiolle. Eivissan (Ibiza) lentokentän laajentamisen ympäristövaikutukset.



Virallinen lehti nro 222 E , 18/09/2003 s. 0163 - 0164



KIRJALLINEN KYSYMYS E-0209/03 esittäjä(t): Joan Vallvé (ELDR) komissiolle (3. helmikuuta 2003) Aihe: Eivissan (Ibiza) lentokentän laajentamisen ympäristövaikutukset Pyydän Euroopan komission yksiköitä selvittämään Baleaareilla sijaitsevan Eivissan (Ibiza) lentokentän laajennushanketta. Hankkeella olisi erittäin kielteisiä ympäristövaikutuksia lentokentän kanssa rajakkain sijaitsevaan Ses Salinas d'Eivissa i Formenteran luonnonpuistoon. Tämä ekologisesti erittäin arvokas alue on suojeltu useilla Euroopan unionin direktiiveillä. Alueen saarineuvosto (Consell Insular d'Eivissa i Formentera) on tehnyt selvityksen Eivissan lentokentän laajennushankkeen ympäristövaikutuksista Ses Salinas d'Eivissa i Formenteran luonnonpuistoon. Selvitys sisältää seuraavat johtopäätökset: 1. Lentoaseman laajentaminen ja erillisen paikoitusalueen rakentaminen merkitsisivät lentokentän nykyisen alueen laajentamista luoteeseen, mikä edellyttäisi Ses Salinas d'Eivissa i Formenteran luonnonpuiston suojelualueen reunalla olevien alueiden haltuunottoa (Baleaarien parlamentin laki 17/2001). Tällä olisi suora vaikutus koko suojelualueeseen, huomattavia sosiaalis-taloudellisia vaikutuksia yksityisomistuksessa olevien tonttien ja asuntojen haltuunoton vuoksi, melu- ja ilmansaasteesta johtuvia laajempia vaikutuksia Es Codolarin alueen dyyneihin, jotka on luokiteltu ensisijaiseksi suojelualueeksi, ja maisemallisia vaikutuksia. Alue kuuluu lisäksi lintujen erityissuojelualueeseen lintudirektiivin 79/409/ETY mukaisesti(1). 2. Lentokentän palvelualueen rajojen laajentaminen merkitsisi luonnonpuistoon kuuluvien alueiden suoraa haltuunottoa ja muuttamista. Haltuun otettava osa kuuluu Es Codolarin dyynialueen kaakkoispäähän. Alue on luokiteltu suojelualueeksi ja suojeltu elinympäristödirektiivillä yhteisön tärkeänä pitämänä ekosysteeminä. Laajennus aiheuttaa lisäksi koko joukon alueellisia muutoksia muilla raja-alueilla, mikä vaikuttaa edelleen Ses Salinas d'Eivissa i Formenteran luonnonpuistoon. Onko Euroopan komissio tehnyt kaikesta edellä mainitusta ympäristövaikutusselvityksen? Jos selvitys on tehty, mikä on sen tulos? Jos selvitystä ei ole tehty, aikooko komissio tehdä selvityksen määrittääkseen ympäristövaikutukset Ses Salinas d'Eivissa i Formenteran luonnonpuistoon ja selvittääkseen aivan erityisesti lintudirektiivin 79/409/ETY ja elinympäristödirektiivin sekä minkä tahansa muun ympäristöä koskevan EU:n säännöksen mahdollisen rikkomisen? (1) EYVL L 103, 25.4.1979, s. 1. Margot Wallströmin komission puolesta antama vastaus (14. maaliskuuta 2003) Komissio on tietoinen parlamentin jäsenen mainitsemista seikoista, ja sille hiljattain toimitettu asiaa koskeva valitus on komission yksikköjen käsiteltävänä. Komissio haluaa korostaa, että eri hankkeiden ympäristövaikutusten arvioiminen kuuluu kansallisten, alueellisten tai paikallisten viranomaisten yksinomaiseen toimivaltaan ja että hankkeen toteuttajan on toimitettava hanketta koskeva arviointitutkimus toimivaltaisille viranomaisille. Perustamissopimusten valvojana komissio ryhtyy tarvittaviin toimiin varmistaakseen, että yhteisön oikeutta noudatetaan tässä tapauksessa.